Joniškio rajono savivaldybės
TARYBA

SPRENDIMAS

DĖL NEVEIKSNIŲ ASMENŲ BŪKLĖS PERŽIŪRĖJIMO KOMISIJOS SUDARYMO IR KOMISIJOS VEIKLOS NUOSTATŲ PATVIRTINIMO

2016 m. lapkričio 3 d. Nr. T-182

Joniškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu ir 4 dalimi, Lietuvos Respublikos civilinio kodekso 2.101 straipsniu, Neveiksnių asmenų būklės peržiūrėjimo komisijų pavyzdiniais nuostatais, patvirtintais Lietuvos Respublikos Vyriausybės 2015 m. spalio 26 d. nutarimu Nr. 1123, ir Asmens gebėjimo pasirūpinti savimi ir priimti kasdienius sprendimus nustatymo tvarkos aprašu, patvirtintu Lietuvos Respublikos socialinės apsaugos ir darbo ministro 2015 m. gruodžio 10 d. įsakymu Nr. A1-742, Joniškio rajono savivaldybės taryba n u s p r e n d ž i a:

1. Sudaryti šios sudėties Neveiksnių asmenų būklės peržiūrėjimo komisiją:

1.1. Gerda Petrėnaitė, Joniškio rajono savivaldybės administracijos Teisės ir metrikacijos skyriaus vyriausioji specialistė;

1.2. Vaida Činčienė, Joniškio psichikos sveikatos centro direktorė;

1.3. Laima Klemienė, Joniškio rajono savivaldybės administracijos Socialinės paramos ir sveikatos skyriaus vedėja;

1.4. Asta Natrienė, sutrikusio intelekto žmonių globos bendrijos „Joniškio Viltis“ socialinė darbuotoja;

1.5. Aistė Povilaitienė, viešosios įstaigos Joniškio socialinių paslaugų ir užimtumo centro socialinė darbuotoja.

2. Paskirti Neveiksnių asmenų būklės peržiūrėjimo komisijos pirmininke Laimą Klemienę.

3. Patvirtinti Neveiksnių asmenų būklės peržiūrėjimo komisijos nuostatus (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo ar Lietuvos Respublikos civilinio proceso kodekso nustatyta tvarka ir sąlygomis.

Savivaldybės meras	Gediminas Čepulis

PATVIRTINTA

Joniškio rajono savivaldybės tarybos

2016 m. lapkričio 3 d. sprendimu Nr. T-182

Neveiksnių asmenų būklės peržiūrėjimo komisijOS

nuostatai

I SKYRIUS

BENDROSIOS NUOSTATOS

1. Neveiksnių asmenų būklės peržiūrėjimo komisijos nuostatai (toliau – Nuostatai) nustato Neveiksnių asmenų būklės peržiūrėjimo komisijos (toliau – Komisija) uždavinį ir funkcijas, Komisijos teises, Komisijos sudėtį ir darbo organizavimo tvarką.

2. Komisija savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos civilinio proceso kodeksu, Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu, Lietuvos Respublikos pacientų teisių ir žalos sveikatai atlyginimo įstatymu, Lietuvos Respublikos Vyriausybės nutarimais, Lietuvos Respublikos sveikatos apsaugos ministro įsakymais, Joniškio rajono savivaldybės (toliau – savivaldybė) tarybos sprendimais, taip pat šiais Nuostatais.

II SKYRIUS

KOMISIJOS UŽDAVINYS IR FUNKCIJOS

3. Pagrindinis Komisijos uždavinys – peržiūrėti neveiksnaus tam tikroje srityje asmens būklę ir priimti sprendimą dėl tikslingumo kreiptis į teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

4. Komisijos funkcijos:

4.1. savo iniciatyva peržiūrėti neveiksnaus asmens būklę, jeigu per vienus metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia dėl teismo priimto sprendimo pripažinti asmenį neveiksniu tam tikroje srityje panaikinimo;

4.2. kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

III SKYRIUS

KOMISIJOS TEISĖS

5. Komisija, atlikdama jai pavestas funkcijas, turi teisę:

5.1. gauti informaciją ir dokumentus, reikalingus Komisijai nustatytoms funkcijoms atlikti, iš valstybės ir savivaldybių institucijų ir įstaigų, nevyriausybinių organizacijų, kitų fizinių ir juridinių asmenų Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo, Lietuvos Respublikos pacientų teisių ir žalos sveikatai atlyginimo įstatymo ir sveikatos apsaugos ministro įsakymų nustatyta tvarka;

5.2. pasitelkti valstybės institucijų ir įstaigų specialistus Komisijos kompetencijai priskirtiems klausimams nagrinėti.

IV SKYRIUS

KOMISIJOS SUDĖTIS IR DARBO ORGANIZAVIMAS

6. Komisija sudaroma iš 5 narių:

6.1. Savivaldybės administracijos Socialinės paramos ir sveikatos skyriaus darbuotojo;

6.2. gydytojo psichiatro, kuris turi licenciją verstis medicinos praktika pagal gydytojo psichiatro profesinę kvalifikaciją ir ja verčiasi;

6.3. žmogaus teisių apsaugos srityje veikiančios nevyriausybinės organizacijos atstovo;

6.4. aukštąjį universitetinį teisinį išsilavinimą turinčio asmens;

6.5. socialinio darbuotojo.

7. Komisiją sudaro ir Komisijos pirmininką iš Komisijos narių skiria savivaldybės taryba.

8. Komisijos pirmininkas:

8.1. organizuoja Komisijos darbą ir atsako už jos veiklą;

8.2. pirmininkauja Komisijos posėdžiams.

9. Komisijos sekretoriaus funkcijas atlieka savivaldybės administracijos direktoriaus paskirtas valstybės tarnautojas (toliau – sekretorius). Komisijos darbą techniškai aptarnauja ir patalpas Komisijai suteikia savivaldybės administracija.

10. Komisijos posėdžiai laikomi teisėtais, jeigu juose dalyvauja bent 3 Komisijos nariai.

11. Savivaldybės administracija užtikrina Neveiksnių ir ribotai veiksnių asmenų registro (toliau – Registras) duomenų apie toje savivaldybėje gyvenančius asmenis, kurie įsiteisėjusiais teismo sprendimais pripažinti neveiksniais tam tikroje srityje, reikalingų Komisijai nustatytoms funkcijoms atlikti, pateikimą Komisijai.

12. Jeigu per vienus metus nuo teismo sprendimo pripažinti asmenį neveiksniu tam tikroje srityje įsiteisėjimo dienos Lietuvos Respublikos civilinio kodekso 2.10 straipsnio 4 dalyje nurodyti asmenys arba neveiksniu tam tikroje srityje pripažintas asmuo nesikreipia dėl teismo priimto sprendimo pripažinti asmenį neveiksniu tam tikroje srityje panaikinimo, tai yra Komisijai Lietuvos Respublikos civilinio proceso kodekso 469 straipsnio 1 dalyje nustatyta tvarka teismas nepraneša apie pareiškimo priėmimą, Komisija inicijuoja asmens, teismo sprendimu pripažinto neveiksniu tam tikroje srityje, būklės peržiūrėjimą. Komisija pirmiausiai inicijuoja būklės peržiūrėjimą tų asmenų, dėl kurių teismo sprendimai pripažinti asmenį neveiksniu tam tikroje srityje įsiteisėję anksčiausiai.

13. Esant Nuostatų 12 punkte nurodytoms aplinkybėms, Komisijos pirmininkas:

13.1. kreipiasi į asmens sveikatos priežiūros įstaigą, teikiančią pirmines ambulatorines asmens sveikatos priežiūros paslaugas, ir (ar) psichikos sveikatos centrą, kuriuose yra prisiregistravęs asmuo, teismo sprendimu pripažintas neveiksniu tam tikroje srityje, prašydamas pateikti sveikatos apsaugos ministro nustatytos formos asmens sveikatos būklės aprašymą (medicinos dokumentų išrašą), kuriame turi būti nurodyti ir asmens, teismo sprendimu pripažinto neveiksniu tam tikroje srityje, sveikatos būklės pokyčiai per vienus metus nuo teismo sprendimo pripažinti asmenį neveiksniu tam tikroje srityje įsiteisėjimo dienos;

13.2. kreipiasi į savivaldybės, kurioje gyvena asmuo, teismo sprendimu pripažintas neveiksniu tam tikroje srityje, socialines paslaugas teikiančią įstaigą prašydamas pateikti informaciją apie šio asmens:

13.2.1. kasdienio funkcionavimo pakitimus, įvykusius per vienus metus nuo teismo sprendimo pripažinti asmenį neveiksniu tam tikroje srityje įsiteisėjimo dienos;

13.2.2. gebėjimą savarankiškai ar naudojantis pagalba priimti kasdienius sprendimus konkrečiose srityse.

14. Komisijos posėdį organizuoja Komisijos pirmininkas. Komisijos posėdis organizuojamas ne vėliau kaip per 20 darbo dienų nuo visų Nuostatų 13 punkte nurodytų dokumentų ir informacijos gavimo. Apie Komisijos posėdį sekretorius Komisijos narius informuoja elektroniniu paštu ne vėliau kaip prieš 10 darbo dienų iki Komisijos posėdžio. Komisijos nariams su pranešimu apie Komisijos posėdį pateikiami ir Nuostatų 13 punkte nurodyti dokumentai ir informacija.

15. Apie Komisijos posėdžio datą, laiką ir vietą sekretorius ne vėliau kaip prieš 10 darbo dienų iki Komisijos posėdžio registruotu paštu informuoja asmenį, teismo sprendimu pripažintą neveiksniu tam tikroje srityje, jo globėją. Į Komisijos posėdį gali būti kviečiami ir kitų įstaigų ar institucijų atstovai, kurių dalyvavimo reikėtų Komisijos sprendimui priimti.

16. Sprendimas Komisijos posėdyje priimamas Komisijai vertinant asmens, teismo sprendimu pripažinto neveiksniu tam tikroje srityje, būklės pakitimus per metus nuo teismo sprendimo įsiteisėjimo dienos ir išklausius asmens, teismo sprendimu pripažinto neveiksniu tam tikroje srityje, nuomonę, išskyrus tuos atvejus, kai Komisija padaro išvadą, kad asmens, teismo sprendimu pripažinto neveiksniu tam tikroje srityje, nuomonės apie jo būklę neįmanoma išklausyti.

17. Komisija priima sprendimą:

17.1. kreiptis į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo;

17.2. nesikreipti į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo.

18. Jeigu du iš Komisijos posėdyje dalyvaujančių narių nusprendžia, kad tikslinga kreiptis į sprendimą priėmusį teismą dėl teismo sprendimo peržiūrėjimo, laikoma, kad priimtas Komisijos sprendimas kreiptis į teismą.

19. Komisijos sprendimai įforminami Komisijos posėdžio protokolu (toliau – protokolas). Protokolas surašomas ir pasirašomas ne vėliau kaip per 5 darbo dienas po Komisijos posėdžio. Protokolą pasirašo Komisijos pirmininkas ir sekretorius. Protokolo kopijos ne vėliau kaip per 2 darbo dienas nuo protokolo pasirašymo privalo būti išsiųstos asmeniui, teismo sprendimu pripažintam neveiksniu tam tikroje srityje, kurio būklės pakitimai Komisijos posėdyje buvo svarstomi, ar jo globėjui.

20. Komisija per 15 darbo dienų nuo Komisijos sprendimo priėmimo kreipiasi į sprendimą pripažinti asmenį neveiksniu tam tikroje srityje priėmusį teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo Lietuvos Respublikos civilinio proceso kodekso nustatyta tvarka.

V SKYRIUS

KOMISIJOS NARIŲ DARBO APMOKĖJIMAS

21. Atlygis už darbą Komisijos posėdyje sumokamas iš Lietuvos Respublikos valstybės biudžeto šiam tikslui skiriamos specialiosios tikslinės dotacijos savivaldybių biudžetams.

22. Komisijos narių atlygio už darbą Komisijos posėdyje dydžiai nustatyti ir jo mokėjimas vykdomas vadovaujantis Neveiksnių asmenų būklės peržiūrėjimo komisijos narių darbo apmokėjimo tvarkos aprašu, patvirtintu Lietuvos Respublikos Vyriausybės.

VI SKYRIUS

BAIGIAMOSIOS NUOSTATOS

23. Komisija informaciją apie Komisijos posėdį ir Komisijos priimtus sprendimus asmeniui, teismo sprendimu pripažintam neveiksniu tam tikroje srityje, ir jo globėjui siunčia Registre nurodytais arba kitais asmens, teismo sprendimu pripažinto neveiksniu tam tikroje srityje, ar jo globėjo nurodytais adresais.

––––––––––––––––––––